《送德上人之归宗》
宋代·释德洪

湓江万朵真蓝泼，寒空翔舞狂如活。白龙擘开苍翠飞，烂银鳞如千寻发。

舂岩触石声震山，金石谼洞奏深壑。野风吹断蒙山云，松端彷佛遗楼阁。

中有道人如婴儿，颓然一身无所为。而今妙誉走天下，衲子向风争奔驰。

自嗟匏系天一角，睫交去梦渺难追。何时再拜觐珠玉，激昂吐我胸中奇。

上人今向山中去，明年应到云生处。紫霄峰下如相逢，持我此诗烦寄语。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。